16 NOVEMBER – Afrikanergeskiedenis
1855 – Aanleg van Pretoria
Pretoria, genoem na kommandant-generaal Andries Pretorius, het sy aanleg as hoofstad van die ZAR te danke aan die feit dat Potchefstroom en Lydenburg nie sentraal genoeg geleë was vir die vergaderings van die Volksraad nie. Die kommandant-generaal MW Pretorius en Piet Potgieter het die Volksraad, wat in September 1853 in Lydenburg sitting gehad het, versoek om 'n sentraal geleë hoofstad vir die Republiek te stig. MW Pretorius het in 'n bygaande brief die Volksraad ook versoek om vir die doel van die voorgestelde dorp twee plase aan die Apiesrivier, Elandspoort en Daspoort, van Andries van der Walt en JJP Prinsloo aan te koop. Omdat die Volksraad sy versoek geweier het, het Pretorius vervolgens self hierdie twee plase gekoop. In 1854 het dominee D van der Hoff toe 'n gemeente op die plaas Elandspoort gestig. Die Volksraad het die stap in Junie 1854 goedgekeur. Op 16 November 1855 besluit die Volksraad om 'n dorp, onder die naam Pretoria, op die twee vermelde plase aan te lê.
1860 – Arbeiders uit Indië kom in Suid-Afrika aan
Altesame 342 arbeiders uit Indië het op 16 November 1860 op die Truro in Suid-Afrika aangekom. Dit het gevolg op wetgewing wat die vorige jaar deurgevoer is wat dit moontlik gemaak het om Indiese werkers vir die suikerrietplantasies in te voer. Hulle kon ná vyf jaar na hul geboorteland terugkeer. Hulle was ook geregtig op gratis grond, maar dié toegewing is in 1891 teruggetrek. Elf jaar voor die eerste Indiërs in Natal aangekom het, het die suiker-pionier, Ephraim Rathbone 25 arbeiders uit Mauritius na die Natal-kolonie ingevoer.
1863 – Rouxville in die OVS gestig
1900 – Anglo-Boereoorlog: Die Slag van Sprinkaansnek, waar generaal Philip Botha 'n deurgang deur die nek forseer
1900 – Anglo-Boereoorlog: Geveg by Klerksdorp
1900 – Anglo-Boereoorlog: Skermutseling by Dullstroom, Tvl.
1906 – Abraham Jacobus (Kootjie van den Heever), joernalis en jonger broer van CM van den Heever († 14 Mei 1965)
Abraham Jacobus van den Heever, jonger broer van CM van den Heever, is op 16 November 1906 op Poortjie, Trompsburg, gebore. Hy matrikuleer op Reddersburg, en nadat hy 'n paar jaar onderwys gegee het, studeer hy aan die GUK, waarna hy as joernalis by Die Volksblad en Die Suiderstem werk. Hy is 'n tyd lank lektor by die Witwatersrandse Universiteit en voordat 'n sonderlinge siekte hom plattrek, redakteur van die Boerdery-Jaarblad. In 1936 verskyn Vlugtige skaduwees, sy eerste bundel verhale. Sy verdienstelikste werke is die Kleurlingverhaal Wraak en Danie se droom (1940). Laasgenoemde vergestalt die emosionele lewe van 'n plaasseun. Skagte (1942) gee 'n beeld van die mynwerkerslewe in Johannesburg. Hy het baie geskryf; enkele van sy ander werke is: Merke van die dae (1940), Vreemde vertes (1941), Gebroke lig (1942), Wie 'n ander jaag (1942), Brakgrond (1943), Geslote lewens (1945) en Die waters wat roep (1948).
1836 – Christiaan Hendrik Persoon, botanikus en mikoloog (* 1 Februarie 1761)
1913 – Abraham Fischer, eerste en enigste minister van die Oranjerivierkolonie (* 9 April 1850)
1970 – James Norval, toneelspeler (* 4 Maart 1908)
Die toneelspeler James Norval is op Zastron gebore en het sy toneelloopbaan in 1930 by die Afrikaanse Toneelgeselskap van Hendrik Hanekom en Willem van Zyl begin. In 1932 het hy sy eie geselskap tot stand gebring, goed ondersteun deur Anna Cloete (met wie hy later in die huwelik tree), wat verskeie stukke wat hulle opvoer, self geskryf het. James Norval ontwikkel as 'n stewige karakterspeler wat in die vyftigerjare ook die rolprentwêreld betree. In 1967 het die SA Akademie vir Wetenskap en Kuns hom vereer met sy Erepenning vir Toneel. Hy is op 16 November 1970 oorlede.
2007 – Elizabeth (Elize) Botha, skrywer, akademikus en kanselier van die Stellenbosch Universiteit (* 19 November 1930)